Diari Oficial de la Generalitat Valenciana


Sumari del DOGV 3132, del 28-11-1997 (1997/11849)

ORDRE de 25 de novembre de 1997, de la Conselleria d'Ocupació, Indústria i Comerç, per la qual es convoquen ajudes per a l'execució de projectes aprovats per la Unió Europea que promoguen el sector de l'economia social.
---------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3132

Data del DOGV
:   28-11-1997

Secció del DOGV
:   CONVENIS I ACTES - CONCESSIÓ DE SUBVENCIONS ADMINISTRATIVES

Número del document
:   1997/11162


Data del document
:   25-11-1997

Organisme emissor
:   Conselleria d'Ocupació, Indústria i Comerç

Tipus de document
:   Ordre

3930 ORDRE de 25 de novembre de 1997, de la Conselleria d'Ocupació, Indústria i Comerç, per la qual es convoquen ajudes per a l'execució de projectes aprovats per la Unió Europea que promoguen el sector de l'economia social. [97/X11946]
  
La Comunitat Europea, a través de diversos instruments, promou la realització de projectes a fi d'afavorir la cohesió de l'espai social europeu, millorant les oportunitats d'ocupació dels ciutadans i fomentant aquelles figures que en demostren la utilitat per a tal finalitat. Entre aquestes figures es pot destacar el sector de l'economia social pel seu caràcter integrador d'iniciatives empresarials i col·lectius humans que, com a socis, participen plenament dels processos de configuració i direcció d'aquestes. Per això, al seu torn, la presència dels diferents agents que integren l'economia social en la realització de projectes de dimensió comunitària és creixent.
  
La Generalitat Valenciana, coherentment, en l'àmbit de la seua política d'ocupació, participa activament en el desenvolupament i finançament tant de projectes comunitaris com d'accions de promoció i foment de l'economia social.
  
Complementàriament amb altres ordres que ja ha publicat la Conselleria d'Ocupació, Indústria i Comerç amb la finalitat de donar suport a projectes de dimensió comunitària, la conveniència de contribuir a la realització d'accions en aquest àmbit amb la finalitat singular de promocionar les figures de l'economia social a la Comunitat Valenciana, aconsella la realització d'aquesta convocatòria.
  
Per això, en virtut de les facultats que m'atorguen l'article 35 de la Llei 5/1983, de 30 de desembre, del Govern Valencià, i l'article 47 del Text Refós de la Llei d'Hisenda Pública Valenciana,
  
ORDENE
  
Article 1. Objecte i àmbit
  
1. L'objecte d'aquesta ordre és afavorir el desenvolupament d'accions promogudes per agents de l'economia social en l'àmbit de la Comunitat Valenciana, que tinguen el recolzament de la Comunitat Europea i que impliquen la promoció i el foment d'aquest sector.
  
2. La Conselleria d'Ocupació, Indústria i Comerç podrà donar suport, com a organisme públic cofinançador, als projectes que es presenten amb la finalitat assenyalada.
  
Article 2. Accions susceptibles de suport
  
1. Els projectes que es presenten a l'empara d'aquesta convocatòria hauran d'incorporar el cofinançament per part de la Comunitat Europea, subscrit amb anterioritat a l'exercici actual de 1997, a càrrec de qualsevol dels instruments comunitaris existents.
  
2. D'acord amb el caràcter d'aquesta convocatòria, els projectes hauran d'afavorir el desenvolupament del sector de l'economia social i hauran de tenir les següents característiques particulars, la concurrència de les quals en major o menor mesura en els projectes presentats, servirà de criteri per a la valoració d'aquests:
  
a) Reforçar la projecció del sector de l'economia social, destacant-hi els punts forts del model.
  
b) Garantir la difusió dels resultats de les accions entre els agents que integren l'àmbit de l'economia social
  
c) Efecte multiplicador a través de la implicació en el projecte de diversos organismes públics o privats, de manera que allò que s'aconseguisca amb les accions siga transferible.
  
d) Promoure la participació femenina en el sector de l'economia social.
  
3. La subvenció concedida podrà arribar a l'import màxim de 39.330.368 de pessetes per projecte i no podrà superar, aïlladament o en concurrència amb altres ajudes, el cost total de les accions que es desenvoluparan.
  
4. La concessió i quantia de les ajudes estarà condicionada, a més d'estar-ho als requisits establits en aquesta ordre, als límits pressupostaris establits en la Llei 4/1996, de 30 de desembre, de Pressupostos de la Generalitat Valenciana per a 1997.
  
Article 3. Beneficiaris
  
Podran concórrer a aquesta convocatòria les entitats representatives en l'àmbit de l'economia social de la Comunitat Valenciana que estiguen executant projectes aprovats per la Comunitat Europea, en els termes recollits en l'article 2, que no hagen sigut objecte d'ajuda econòmica efectiva per part de la Generalitat Valenciana fins la data de presentació de sol·licituds.
  
Article 4. Presentació de sol·licituds i termini
  
1. Les sol·licituds per a aquest programa s'adreçaran a la Direcció General d'Ocupació i Economia Social i es presentaran en el Registre General de la Conselleria d'Ocupació, Indústria i Comerç, c/ Colom, núm. 32, de València, sense perjudici del que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran de presentar-se en doble exemplar, i també la documentació que s'indica a continuació:
  
a) Documentació acreditativa i identificativa del sol·licitant i, si escau, del representant legal.
  
b) Document d'identificació fiscal del sol·licitant.
  
c) Declaració responsable referida a altres ajudes públiques concedides, o sol·licitades, per a la mateixa finalitat.
  
d) Documentació relativa al projecte per al qual se sol·licita l'ajuda, que inclourà la justificació de les despeses efectivament realitzades.
  
e) Certificació acreditativa d'estar al corrent en el compliment de les obligacions tributàries i davant la Seguretat Social, en els termes previstos en l'Ordre de 30 de maig de 1996 de la Conselleria d'Economia i Hisenda.
  
3. El termini per a la presentació de les sol·licituds serà de deu dies naturals comptats a partir de l'endemà de la publicació d'aquesta ordre.
  
Article 5. Resolució de les ajudes
  
1. Correspondrà al director general d'Ocupació i Economia Social dictar la resolució, per delegació del conseller d'Ocupació, Indústria i Comerç.
  
2. L'esmentada resolució s'haurà d'emetre en el termini de quinze dies comptats des de l'endemà de la presentació de la sol·licitud, i s'entendran denegades les sol·licituds si venç l'esmentat termini sense que s'hi dicte la resolució expressa, en els termes previstos en els articles 43 i 44 de la Llei 30/1992, de 26 de novembre.
  
Article 6. Liquidació de les ajudes
  
Una vegada dictada la resolució de concessió es lliurarà l'import total de l'ajuda reconeguda a cada beneficiari, sempre que la documentació justificativa completa haja sigut presentada amb anterioritat. En cas contrari, l'esmentada documentació s'haurà d'aportar en el termini que establisca la resolució.
  
DISPOSICIONS ADDICIONALS
  
Primera
  
L'import global màxim per a atendre les ajudes a què es refereix aquesta ordre serà de 04.224.053 de pessetes, que es finançaran a càrrec del programa 322.30, línia pressupostària 4.11, dels vigents pressupostos de la Generalitat Valenciana.
  
Segona
  
En el supòsit que els documents que han d'acompanyar la sol·licitud de concessió de les ajudes ja els tinguera qualsevol òrgan de l'administració actuant, el sol·licitant podrà acollir-se al que s'estableix en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que s'hi facen constar la data i l'òrgan o la dependència on es presentaren o, si escau, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtenir el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits als quals es refereix el document.
  
DISPOSICIONS FINALS
  
Primera
  
Es faculta el director general d'Ocupació i Economia Social perquè dicte les disposicions i adopte les mesures que considere oportunes per al desenvolupament i l'aplicació del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.
  
València, 25 de novembre de 1997
  
El conseller d'Ocupació, Indústria i Comerç,
  
DIEGO SUCH PÉREZ